**BRIAN HEAD**

Kitarist in skladatelj Brian Head je načelnik oddelka za klasično kitaro na *USC Thornton School of Music v Los Angelesu, Kalifornija*, kjer je tudi poddekan oddelka za akademske programe. Rojen je bil v Washingtonu, diplomiral pa je iz matematike na univerzi v Marylandu ter iz klasične kitare in kompozicije na *USC Thornton School of Music*, kjer je kot izjemno uspešen diplomant prejel še posebno priznanje. Za pedagoško delo je bil večkrat nagrajen, med drugim je prejel tudi najvišjo pedagoško nagrado »*Simon Ramo Faculty Award«.*

Brian Head redno nastopa s priznanimi orkestri kot je *Filharmonija Los Angeles, LA Santa Barbara* in *Long Beach Operas,* koncertira pa tudi kot solist na znamenitih odrih: *Dorothy Chandler Pavilion, Disney Hall* in *Hollywood Bowl*. V svoji bogati profesionalni karieri je sodeloval s številnimi eminentnimi dirigenti, kot so *Esa Pekka Salonen, Michael Tilson Thomas, James Conlon, Matthias Pintscher, Heiichiro Ohyama, James Conlon in Gustavo Dudamel.* Njegovi posnetki *The Falcon's Eye* (solo glasba Donalda Crocketta) in *En la tierra* (premiere koncertov) so bili izdani pri založbi *Doberman-Yppan Records.* Sodeloval je tudi z legendarnimi skladatelji: *William Kraft, Stephen Hartke, Frank Zappa* in *Louis Andriessen.*

Poleg koncertiranja in pedagoškega dela se Brian uspešno uveljavlja tudi kot skladatelj. Njegove skladbe objavljajo založniške hiše *Guitar Solo Publications* in *Alfred Music*, posneli pa so jih uveljavljeni kitaristi: William Kanengiser, Scott Tennant in Shinichi Fukuda pod trgovsko znamko *Delos, Denon* in *GSP Recordings*. Kompozicije Briana Heada so bile že izvedene na šestih kontinentih in na koncertnih prizoriščih širom ZDA, vključno z *Merkin Hall* v New Yorku, *Ambassador Auditorium* v Los Angelesu in *Phillips Collection* v Washingtonu. Skladbo *We Know You Know* je posvetil Johnu McLaughlinu in je ena od skladb z albuma *Guitar Heroes*, ki je prejel nagrado *Grammy Award*, posnel pa ga je *Los Angeles kitarski kvartet.*

Brian Head je predhodno vodil program klasične kitare na *Kalifornijski univerzi* v Santa Barbari, od leta 2004 pa je bil predsednik organizacije *Guitar Foundation of America*, kjer je sedaj umetniški direktor.